Kari Salmelainen
**Kari Salmelainen** (s. 26. joulukuuta 1948 Kotka) on suomalainen televisiojuontaja. Hän juonsi *Napakymppiä* vuosina 1985–2002 sekä vuonna 1994 *Tosihemmot*-viihdeohjelmaa ja vuonna 2012 *eX-sinkku*-deittiohjelmaa. Alun perin hän tuli MTV:hen äänitysapulaiseksi.

Ura
---

Kari Salmelaisen isä oli autonasentaja, ja hänen äitinsä työskenteli myyjänä ensin kukkakaupassa, sittemmin naistenvaateliikkeessä. Perheeseen kuului myös Karin veli. Kansakoulun jälkeen Salmelainen työskenteli aluksi Kotkan satamassa ja rakennusmiehenä Kotkan ympäristössä. Myöhemmin hän toimi poikatyön ohjaajana Kymin seurakunnassa sekä nuoriso-ohjaajana Alppilan seurakunnassa Helsingissä ja Keuruulla. Irtisanouduttuaan hän kiersi Suomea kolme vuotta keikkamuusikkona eri yhtyeissä.

Lehti-ilmoituksen perusteella Salmelainen siirtyi MTV:lle aluksi lavastepajan työntekijäksi ja pari vuotta myöhemmin filmiryhmien äänittäjäksi, kunnes ohjaaja Ere Kokkonen pestasi hänet viihdetoimitukseen. Salmelaisen saatua mainetta verbaalisesti lahjakkaana hän ohjasi muiden muassa *Yökyö-peli-, Valehtelijoiden klubi*- ja *Soitellaan, soitellaan* -ohjelmia, joista viimeksi mainitussa hän esiintyi myös itse. Vuonna 1985 Salmelainen oli aloittamassa *Napakymppi*-ohjelmaa Markku Veijalaisen ja Markus Similän kanssa. Veijalainen oli tuonut ohjelmaformaatin Yhdysvalloista. Similän toimittua *Napakympin* juontajana ensimmäiset puoli vuotta hänen tilalleen tuli Salmelainen.

Salmelainen on toiminut myös laulajana. Vuonna 1986 julkaistiin hänen ensimmäinen studioalbuminsa *Tahdon olla sun napakymppis*. Salmelainen oli ehdolla vuoden 2004 europarlamenttivaaleissa keskustan listalla saaden 2 412 ääntä.

1990-luvun alussa Salmelainen rakensi itselleen Kanadan Vancouveriin talon, josta oli tarkoitus tulla hänen omien sanojensa mukaan loppuelämän pakopaikka. Kanadasta käsin Salmelainen matkusti puolen vuoden välein Suomeen nauhoittamaan *Napakympin* uudet jaksot. Hirmumyrsky Katrina vaurioitti Salmelaisen taloa pahoin loppukesällä 2005, ja myöhemmin hän myi talon.

Salmelaisen puoliso on ohjaaja Sirpa Teräs. Pari asuu Hämeenlinnassa. Salmelaisella ja Teräksellä on kummallakin aikaisemmasta suhteestaan yksi lapsi.

Kari Salmelainen oli marraskuussa 2014 vierailemassa suomalaisessa viihdeohjelmassa *Putous*.

Palkinnot
---------

Salmelainen sai 1988 Telvis-palkinnon parhaana miespuolisena televisioesiintyjänä. Salmelainen palkittiin elämäntyöstään Venla-gaalassa tammikuussa 2018.

Studioalbumit
-------------

* *Tahdon olla sun napakymppis*  (Flamingo, 1986)
* *Kotiinpäin, eteenpäin*  (Kerberos, 1990)

Lähteet
-------

1. 1 2  Erjansalo, Anne & Timonen, Kaarina & Karhuvaara, Veera: "Toosan" tähdet eivät sammu.  *Ilta-Sanomat Plus*, 2007, nro 10.11.2007, s. 22–23.
2. 1 2  Hietamies, Eve: Avun aikakone: Napakympin huumaa vuosikymmenestä toiseen  8.11.2017. Apu.
3. 1 2  Korpela, Tanja < Julkaisija=Iltalehti: Napakymppi-legenda Kari Salmelainen täyttää tänään 70 vuotta – palkittiin elämäntyöstään *iltalehti.fi*.  26.12.2018.
4. ↑  Tahdon olla sun napakymppis *Äänitearkisto*. Viitattu 18.3.2010.
5. ↑  Ehdokkaat vertauslukujärjestyksessä *HS Verkkoliite*. Viitattu 24.2.2011.
6. ↑  Kirssi, Elina: Kari Salmelaisen dramaattinen joulu vuosi sitten: sairaalassa Kanadassa  24.12.2017. Iltalehti.
7. ↑  Napakymppi taas televisiossa - Putouksessa kasariteema *Iltalehti*. Viitattu 1.11.2014.
8. ↑  Telvisvoittajat kautta aikojen  24.1.2002. Katso. Viitattu 17.5.2007.
9. ↑  Eila Roine ja Kari Salmelainen palkittiin elämäntyö-Venloilla: "Kiitän hyvästä muistista" *iltalehti.fi*. Viitattu 12.1.2018.

Aiheesta muualla
----------------

* Kuvia tai muita tiedostoja aiheesta **Kari Salmelainen** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |